Den danske golfspiller Lucas Bjerregaard kan rejse hjem fra European Tour-turneringen Africa Open i Sydafrika med godt humør og et stærkt resultat i bagagen. 22-årige Bjerregaard leverede nemlig karrierens bedste resultat, da han sluttede som nummer ni i turneringen i East London efter fire stabile runder. Nordjyden gik sidste runde i 68 slag, tre under par, og samlet blev han noteret for 16 under par i turneringens fire runder. Det var fire slag dårligere end de førende, men det rakte altså til en delt 9.-plads og en præmiesum på 5400 euro, svarende til 40.000 danske kroner. Sydafrikaneren Thomas Aitken og englænderen Oliver Fisher delte førstepladsen efter sidste runde, og de to spillere måtte derfor i omspil for at finde vinderen. Den anden danske deltager i finalespillet, Morten Ørum Madsen, førte en mere anonym tilværelse i turneringen, som han sluttede på en delt 49.-plads.
Det danske golftalent leverede sit hidtil bedste på European Tour i Africa Open i Sydafrika.